Ir-Regolament tal-Kummissjoni (KE) Nru 499/2004
tas-17 ta' Marzu 2004
li jemenda r-Regolament (KE) Nru 1082/2003 dwar il-limitu ta' żmien u l-mudell għar-rapportaġġ fis-settur tal-bovini (jew ta' l-ifrat)
(Test b'relevanza għall-EE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidraT ir-Regolament (KE) Nru 1760/2000 tal-Parlament Ewropew u tal-Kunsill tas-17 ta' Lulju tas-sena 2000 li jistabbilixxi sistema għall-identifikazzjoni u r-reġistrazzjoni ta' annimali bovini u li jittratta dwar l-ittikkettjar tal-laħam taċ-ċanga u l-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 [1], u b'mod partikolari-Artikolu 10(d) tiegħu,
Billi:
(1) Ir-Regolament tal-Kummissjoni (KE) Nru 1082/2003 [2] jistabbilixxi regoli dettaljati għall-implimentazzjoni tar-Regolament (KE) Nru 1760/2000 dwar il-livell minimu ta' kontrolli li għandhom jiġu meħuda fil-kwadru tas-sistema għall-identifikazzjoni u r-reġistrazzjoni ta' annimali bovini.
(2) It-terminu perentorju biex jiġu rrapportati il-kontrolli annwali taħt ir-Regolament (KE) Nru 1082/2003 għandu jiġi allineat mat-terminu perentorju għas-sottomissjoni tar-rapporti fuq il-premiums annwali taħt ir-Regolament tal-Kummissjoni (KE) Nru 2419/2001 tal-11 ta' Diċembru 2001 li jniżżel regoli dettaljati biex tiġi applikata l-amministrazzjoni integrata u s-sistema ta' kontroll għal ċertu skemi ta' għajnuna Komunitarja stabbiliti mir-Regolament tal-Kunsill (KEE) Nru 3508/92 [3].
(3) B'għan biex tiġi assigurata koperazzjoni effiċjenti bejn l-Istati Membri u l-Kummissjoni dwar il-preżentazzjoni lill-Kummissjoni tar-riżultati tal-kontrolli fis-settur tal-bovini (jew ta' l-ifrat) fil-kwadru tar-rapporti annwali previsti fl-Artikolu 5(1) tar-Regolament (KE) Nru 1082/2003, huwa importanti li jiġi mtejjeb il-mudell eżistenti għall-komunikazzjoni ta' dawn ir-rapporti sabiex ikabbru l-kapaċità informativa u l-komparabilità dawn ir-rapporti.
(4) Ir-Regolament (KE) Nru 1082/2003 jeħtieġ għalhekk illi jiġi emendat skond iċ-ċirkostanzi.
(5) Il-miżuri pprovduti f'dan ir-Regolament huma skond l-opinjoni tal-Kumitat tal-Fond Agrikolu Ewropew dwar Gwida u Garanzija,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1082/2003 qiegħed jiġi emendat kif ġej:
1. fl-Artikolu 5(1) "l-1 ta' Lulju" qed tiġi mibdula għall-"31 ta' Awissu".
2. L-Anness I qed jiġi mibdul mit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ wara għoxrin ġurnata mill-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fil-kumplessita' tiegħu u japplika direttament fl-Istati Membri kollha.
Magħmul fi Brussel, fis-17 ta' Marzu 2004.